Veliki je interes stranih medija za izjavama hrvatskih nogometnih reprezentativaca. Jedan je ekskluzivni intervju za britanski Telegraph dao naš veznjak i nogometaš Barcelone, Ivan Rakitić.

Clive Brunskill/Getty Images

Donosimo vam najzanimljivije fragmente toga razgovora koji je, čitajući ga u originalu, po mnogome odudarao od nečeg što se može nazvati klasičnim. Osim tradicionalnih pitanja oko Rusije i Danske, razgovaralo se i o motivima pobjede u osmini finala, o kemiji unutar reprezentacije i još mnogočemu.

Kako je bilo pucati posljednji kazneni udarac?

"U tom trenutku jedna sekunda čini se poput sata. U tom trenutku želja vam je da se ugase svjetla i da nitko ne vidi što radite te da sami izvedete taj udarac", kazao je veznjak Barcelone koji je tim udarcem i pogotkom odveo Hrvatsku među osam najboljih reprezentacja svijeta.

“Imao sam dobar osjećaj uoči susreta. Prije početka razgovarao sam sa suprugom i rekla mi je kako ću izvesti posljednji penal i da ćemo pobijediti. Cijelo prijepodne gledao sam Schmeichelove snimke, proučavao kako brani kaznene udarce, slobodne udarce, kako se kreće. Razgovarao sam s Andrejom Kramarićem koji je igrao s njim u Leicesteru kako bih ga još bolje upoznao. Nakon svega imao sam dosta samopouzdanja.”

Kao jedan od najiskusnijih, motivirao je suigrače i tražio pobjedu za Luku Modrića, za kojeg je rekao da i drugi njega nekad trebaju spasiti.

"Prije raspucavanja okupili smo se i rekao sam suigračima ‘Luka nas je spasio toliko puno puta, sada je red da mi spasimo njega’. Subašiću sam rekao ‘uživaj jer ovo će biti tvoj trenutak’.”

Zanimljivo je Rakitić najavio sraz s Rusima...

“Znamo da nas očekuje stadion pun ruskih navijača i da moramo odigrati svoju najbolju utakmicu. Da mi je netko rekao prije turnira da ćemo igrati četvrtfinale protiv Rusije, pitao bih ga gdje trebam potpisati", rekao je naš nogometaš za britanski Telegraph.